Грађани често мисле да је у питању висока концентрација хлора, па је вода бела и мутна. Али, то није истина. Једна од значајних особина воде је способност да раствара ваздух. Растворљивост ваздуха у води опада са повећањем температуре а расте са порастом притиска. Стога се услед интервенција на водоводној мрежи и/или у условима повећања температуре нарочито у пролећном периоду може десити да је вода на славинама потрошача млечно бела. Услед искључења воде приликом интервенције на водоводној мрежи ваздух остаје у цевима. При укључењу воде, након завршене интервенције притисак воде у цевоводу се обнови и много ваздуха се раствори у води. Вишак ваздуха који се не раствори ослобађа се отварањем славине на чесми уз карактеристичан звук, а након тога кроз славину пролази вода која има максимално растворен ваздух, за дати притисак и температуру. Проласком кроз славину притисак у води се смањује па део ваздуха у води, са смањим притиском, постаје вишак и формира мехуриће, дајући води млечно бели изглед. Ако таквом водом напунимо чашу вода ће почети да се бистри од дна до врха у трајању од пола или једног минута. Таква вода је безбедна за пиће. Повећањем температуре у пролећном периоду јавља се разлика температуре воде у резервоарима и воде у водоводној мрежи у смислу повећања температуре у мрежи услед чега је смањена способност воде да раствара ваздух. Вишак ваздуха проузрокован променом температуре ће на славини потрошача такође узроковати млечно белу боју која ће брзо нестати.